9.  การจัดการ

    1.  โครงสร้างการจัดการ

  โครงสร้างการจัดการในปัจจุบันประกอบด้วยผู้บริหารแผน และคณะทำงานเดิมของบริษัทฯ ทั้งนี้
  ในระหว่างการดำเนินการตามแผนฟื้นฟูกิจการอำนาจการจัดการของบริษัทฯ
  ขึ้นอยู่กับคณะกรรมการของบริษัท พร๊อพเพอร์ตี้ แพลนเนอร์ จำกัด
  ในฐานะผู้บริหารแผนฟื้นฟูกิจการตามมาตรา 90/59 แห่งพระราชบัญญัติล้มละลาย พ.ศ. 2483

2.  คณะกรรมการของผู้บริหารแผน

  คณะกรรมการของบริษัท พร๊อพเพอร์ตี้ แพลนเนอร์ จำกัด ในฐานะผู้บริหารแผนของบริษัท
  เอเวอร์แลนด์ จำกัด (มหาชน) ณ วันที่ 31 ธันวาคม 2548 มีกรรมการของบริษัท 1 ท่านคือ
  นายสวิจักร์ โลจายะ ผู้มีอำนาจลงนามผูกพันบริษัท พร๊อพเพอร์ตี้ แพลนเนอร์ จำกัด คือ
  นายสวิจักร์ โลจายะ ลงลายมือชื่อ และประทับตราสำคัญของบริษัท

3.  คณะกรรมการของ บริษัท เอเวอร์แลนด์ จำกัด (มหาชน)

  คณะกรรมการของบริษัท เอเวอร์แลนด์ จำกัด (มหาชน) ณ วันที่ 31 ธันวาคม 2548
  ประกอบด้วยกรรมการจำนวน 5 ท่านดังนี้

1.  นายเกียรติ เตชะอุบล กรรมการ

2.  นายสุนทร เตชะอุบล กรรมการ

3.  นางสาวจินตนา แก้วเภตรา กรรมการ

4.  นายวัฒนา วัฒนเสนีย์ กรรมการอิสระ

5.  นายชาญ ตุลยาพิศิษฐ์ชัย กรรมการอิสระ

  ทั้งนี้คณะกรรมการบริษัทข้างต้นเป็นคณะกรรมการชุดเดิมของบริษัทฯ ก่อนเข้าสู่แผนฟื้นฟูกิจการ
  ซึ่งในปัจจุบันยังคงมีอยู่ และภายหลังจากที่บริษัทฯ ออกจากแผนฟื้นฟูกิจการแล้ว บริษัทฯ
  จะดำเนินการเสนอต่อที่ประชุมผู้ถือหุ้นเพื่อแต่งตั้งกรรมการชุดใหม่ต่อไป

  ขอบเขตอำนาจหน้าที่ของคณะกรรมการบริษัทฯ

  ในปัจจุบันคณะกรรมการของบริษัทฯ ไม่มีอำนาจในการบริหารเนื่องจากบริษัทฯ
  ดำเนินงานภายใต้แผนฟื้นฟูกิจการ
  ส่งผลให้ผู้บริหารแผนที่ได้รับการแต่งตั้งจากศาลล้มละลายกลางมีอำนาจหน้าที่ในการบริหาร

  ภายหลังที่บริษัทฯ ได้รับคำสั่งยกเลิกการฟื้นฟูกิจการ บริษัทฯ
  จะดำเนินการให้มีการประชุมผู้ถือหุ้นเพื่อลงมติในการแต่งตั้งคณะกรรมการบริษัทชุดใหม่
  และทำการกำหนดอำนาจหน้าที่ในการบริหารเพื่อให้สอดคล้องกับข้อบังคับบริษัทฯ
  และกำหนดนโยบายหลักในการดำเนินธุรกิจต่อไป

1.  ผู้บริหาร

  เนื่องจากปัจจุบันบริษัทฯ อยู่ในระหว่างการฟื้นฟูกิจการ อำนาจการจัดการของบริษัทฯ
  ขึ้นอยู่กับคณะกรรมการของบริษัท พร๊อพเพอร์ตี้ แพลนเนอร์ จำกัด
  ในฐานะผู้บริหารแผนฟื้นฟูกิจการตามมาตรา 90/59 แห่งพระราชบัญญัติล้มละลาย พุทธศักราช
  2483 แต่ทั้งนี้ในส่วนของผู้บริหารของบริษัทฯ ปัจจุบันมีอยู่ 1 ท่านคือ นางสาวจินตนา แก้วเภตรา

2.  การสรรหากรรมการ

  ในระหว่างที่บริษัทฯ อยู่ภายใต้การฟื้นฟูกิจการตามพระราชบัญญัติล้มละลายนั้น
  อำนาจในการบริหารกิจการของบริษัทฯ จะตกอยู่กับผู้บริหารแผน กรรมการบริษัทฯ
  จึงไม่มีอำนาจจัดการกิจการของบริษัทฯ แต่อย่างใด อย่างไรก็ตาม ก่อนที่บริษัทฯ
  จะเข้าสู่กระบวนการฟื้นฟูกิจการ การจัดการสรรหากรรมการและการแต่งตั้งกรรมการเป็นดังนี้

  (ก) การเลือกตั้งกรรมการของบริษัทฯ จะต้องให้กระทำโดยที่ประชุมผู้ถือหุ้น ทั้งนี้
  ตามหลักเกณฑ์และวิธีการดังต่อไปนี้

-   ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

-   ในการเลือกกรรมการ
    อาจใช้วิธีออกเสียงลงคะแนนเลือกกรรมการเป็นรายบุคคลคราวละคนหรือคราวละหลาย ๆ คน
    ตามแต่ที่ประชุมผู้ถือหุ้นจะเห็นสมควร
    แต่ในการลงมติแต่ละครั้งผู้ถือหุ้นต้องออกเสียงด้วยคะแนนที่มีตามข้อ 1 ทั้งหมด
    จะแบ่งคะแนนเสียงแก่คนใดมากน้อยเพียงใดไม่ได้

-   บุคคลซึ่งได้รับคะแนนเสียงสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่ากับจำนวนที่พึงจะมีหรือพึงจะเลือกตั้งในครั้งนั้น
    ในกรณีที่บุคคลซึ่งได้รับเลือกตั้งในลำดับถัดลงมา
    มีคะแนนเสียงเท่ากันเกินกว่าจำนวนกรรมการที่พึงจะมีหรือพึงจะเลือกตั้งในครั้งนั้น
    ให้ประธานในที่ประชุมเป็นผู้ออกเสียงชี้ขาด

  (ข) ในการประชุมสามัญประจำปีทุกครั้ง ให้กรรมการออกจากตำแหน่งหนึ่งในสามเป็นอัตรา
  ถ้าจำนวนกรรมการที่จะแบ่งออกให้ตรงเป็นสามส่วนไม่ได้
  ก็ให้ออกโดยจำนวนใกล้ที่สุดกับส่วนหนึ่งในสาม กรรมการผู้ออกจากตำแหน่งตามข้อนี้
  จะเลือกตั้งให้เข้ารับตำแหน่งอีกก็ได้

  กรรมการที่จะต้องออกจากตำแหน่งในปีแรกและปีที่สอง
  ภายหลังจากการเลือกกรรมการใหม่หลังศาลมีคำสั่งให้ยกเลิกการฟื้นฟูกิจการแล้วให้จับสลากกันว่าผู้ใดจะออก
  ส่วนปีหลัง ๆ ต่อไป ให้กรรมการคนที่อยู่ในตำแหน่งนาน ที่สุดนั้น เป็นผู้ออกจากตำแหน่ง

  หมายเหตุ : ภายหลังจากการที่ศาลมีคำสั่งยกเลิกการฟื้นฟูกิจการ บริษัทฯ
  จะดำเนินการให้ผู้ถือหุ้นเลือกคณะกรรมการและคณะกรรมการตรวจสอบ
  รวมทั้งกำหนดขอบเขตอำนาจหน้าที่ของคณะกรรมการให้เป็นไปตามข้อกำหนดของตลาดหลักทรัพย์แห่งประเทศไทย

1.  ค่าตอบแทนผู้บริหาร

  ค่าตอบแทนที่เป็นตัวเงิน

-   ค่าตอบแทนกรรมการ จำนวน 5 ท่าน

  - ไม่มี -

-   ค่าตอบแทนผู้บริหาร

  ค่าตอบแทนรวมเงินเดือนของกรรมการที่มีตำแหน่งเป็นผู้บริหาร 1 รายตั้งแต่เดือนมกราคม 2548
  –ธันวาคม 2548 เป็นจำนวนเงินรวม 496,116.80 บาท

-   ค่าตอบแทนผู้บริหารแผน

  ค่าตอบแทนที่กำหนดในแผนฟื้นฟูกิจการซึ่งต้องจ่ายให้แก่บริษัท พร๊อพเพอร์ตี้ แพลนเนอร์ จำกัด
  ในฐานะผู้บริหารแผน จำนวนเดือนละ 1,250,000 บาท
  ซึ่งค่าตอบแทนในส่วนนี้ให้รวมถึงค่าใช้จ่ายของบริษัทผู้บริหารแผนในการดำเนินการตามแผนฟื้นฟูกิจการ
  รวมทั้งไม่จำกัดเฉพาะแต่การจัดการและหาประโยชน์จากโครงการต่าง ๆ ของบริษัทฯ
  การจ่ายเงินเดือนพนักงานบริษัท เอเวอร์แลนด์ จำกัด (มหาชน) และค่าใช้จ่ายอื่น ๆ
  เช่นค่าน้ำประปา ค่าไฟฟ้า ค่าโทรศัพท์ และค่าเช่าสำนักงาน เป็นต้น
  แต่ไม่รวมค่านายหน้าในการขายสินค้าในโครงการ ค่าธรรมเนียมการโอนสินค้าในโครงการ
  และค่าธรรมเนียมการจดทะเบียนลดทุนและเพิ่มทุนของบริษัทฯ ภายใต้แผนฟื้นฟูกิจการ
  ซึ่งผู้บริหารแผนจะเรียกเก็บจากบริษัทฯ ตามจำนวนที่เกิดขึ้นจริง

1.  ค่าตอบแทนอื่น

  ผลตอบแทนพิเศษของผู้บริหารแผน

  นอกจากค่าตอบแทนและค่าใช้จ่ายของผู้บริหารแผนตามที่กำหนดไว้ในแผนฟื้นฟูแล้ว
  ในกรณีที่ผู้บริหารแผนสามารถดำเนินการให้บริษัทฯ
  ชำระหนี้ให้แก่เจ้าหนี้ที่ขอรับชำระหนี้แต่ละรายเป็นจำนวนไม่น้อยกว่าร้อยละ 80
  ของจำนวนหนี้ที่ต้องชำระภายในระยะเวลาของแผนฟื้นฟูกิจการ
  ผู้บริหารแผนหรือบุคคลหรือนิติบุคคลอื่นใดที่ผู้บริหารแผนกำหนดจะได้รับผลตอบแทนพิเศษตามลำดับผลการดำเนินงาน
  (รายละเอียดผลตอบแทนพิเศษระบุไว้ในแผนฟื้นฟูกิจการ) ทั้งนี้ที่ผ่านมา
  ผู้บริหารแผนสามารถดำเนินการได้ตามเงื่อนไขที่กำหนดในแผน
  ทำให้ได้รับผลตอบแทนพิเศษเป็นหุ้นสามัญเพิ่มทุนใหม่ของบริษัทฯ
  โดยจัดสรรให้แก่ผู้บริหารแผนหรือบุคคลหรือนิติบุคคลอื่นใดที่ผู้บริหารแผนกำหนดโดยไม่คิดมูลค่า
  ในสัดส่วนร้อยละ 25 ของทุนจดทะเบียนที่ชำระแล้ว ซึ่ง ณ ปัจจุบัน บริษัทฯ
  ได้ดำเนินการตามแผนฟื้นฟูครบถ้วนแล้ว และบริษัทฯ
  ได้ดำเนินการจัดสรรหุ้นให้แก่ผู้บริหารแผนเป็นจำนวน 8,650,782 หุ้น เมื่อวันที่ 14 กรกฎาคม
  2548

2.  การกำกับดูแลกิจการในระหว่างการดำเนินการตามแผนฟื้นฟูกิจการ

   เนื่องจากปัจจุบันบริษัท เอเวอร์แลนด์ จำกัด (มหาชน)
  อยู่ระหว่างการฟื้นฟูกิจการโดยดำเนินการบริหารองค์กรเป็นไปตามแผนฟื้นฟูกิจการที่ได้รับอนุมัติจากศาลล้มละลายกลาง
  อย่างไรก็ตาม บริษัทฯ ได้ตระหนัก
  และคำนึงถึงความสำคัญของหลักการกำกับดูแลกิจการที่ดีเพื่อนำมาซึ่งการบริหารจัดการที่มีความโปร่งใส
  ยุติธรรม และเพิ่มความเชื่อมั่นต่อผู้ที่เกี่ยวข้องทุกฝ่าย อนึ่งโครงสร้างองค์กรในปัจจุบัน
  การปฎิบัติตามหลักการกำกับดูแลกิจการที่ดี
  ตามแนวทางที่ตลาดหลักทรัพย์กำหนดยังมีข้อจำกัดในการปฎิบัติในบางข้อ
  โดยรายละเอียดการปฎิบัติตามหลักการกำกับดูแลกิจการที่ดี 15 ข้อ ของบริษัทฯ มีดังนี้

  นโยบายเกี่ยวกับการกำกับดูแลกิจการ :
  คณะผู้บริหารแผนให้ความสำคัญในการกำหนดนโยบายการกำกับดูแลกิจการที่ดี
  เพื่อเสริมสร้างให้บริษัทฯ เติบโตได้ด้วยความมั่นคง โปร่งใส และมีประสิทธิภาพ
  ทั้งนี้การดำเนินการทางธุรกิจจะต้องให้ความเป็นธรรมต่อผู้ที่เกี่ยวข้องทุกฝ่าย
  อันจะเป็นการเพิ่มความเชื่อมั่นให้แก่ ผู้ถือหุ้น นักลงทุน และผู้มีส่วนได้ส่วนเสียทุกฝ่าย
  โดยนโยบายการกำกับดูแลกิจการมีรายละเอียดดังนี้

  - การบริหารกิจการให้เติบโตอย่างมีประสิทธิภาพ มั่นคง และต่อเนื่องในระยะยาว

  - การปฏิบัติต่อผู้ถือหุ้น และผู้มีส่วนได้เสียอย่างเท่าเทียมกัน

  - การเปิดเผยข้อมูลต่อผู้ถือหุ้น ผู้ลงทุน และผู้มีส่วนได้ส่วนเสียให้รับทราบ อย่างเหมาะสม
  เพียงพอ โปร่งใส

  - การบริหารความเสี่ยงในการดำเนินกิจการที่รัดกุม และอยู่ในระดับที่เหมาะสมควบคุมได้

  สิทธิของผู้ถือหุ้น : ผู้บริหารแผนให้ความสำคัญในสิทธิของผู้ถือหุ้น
  โดยได้กำหนดนโยบายให้ฝ่ายบริหารจัดส่งข้อมูลให้ผู้ถือหุ้นได้รับข้อมูลของบริษัทฯ ที่ถูกต้อง
  ครบถ้วน เพียงพอ ทันเวลา และเท่าเทียมกัน
  ซึ่งเป็นไปตามข้อกำหนดของตลาดหลักทรัพย์แห่งประเทศไทย และสำนักงานคณะกรรมการ กลต.

  สิทธิของผู้มีส่วนได้เสียกลุ่มต่าง ๆ : ผู้บริหารแผน
  ให้ความสำคัญในสิทธิของผู้มีส่วนได้เสียกลุ่มต่าง ๆ
  โดยได้กำหนดนโยบายให้ฝ่ายบริหารวางระบบการบริหารและจัดการต่อผู้มีส่วนได้เสียกลุ่มต่าง ๆ
  ทุกฝ่ายด้วยความเสมอภาคอย่างเคร่งครัด เพื่อให้เกิดความร่วมมือกันระหว่างบริษัทฯ
  และผู้มีส่วนได้เสียกลุ่มต่างๆ อันจะเป็นการสร้างความมั่งคงในการดำเนินกิจการให้แก่บริษัทฯ
  ในระยะยาว

  การประชุมผู้ถือหุ้น : เนื่องจากปัจจุบันบริษัทฯ อยู่ระหว่างการฟื้นฟูกิจการ
  ดังนั้นจึงไม่มีการจัดประชุมผู้ถือหุ้น อย่างไรก็ตามภายหลังจากที่ศาลมีคำสั่งยกเลิกการฟื้นฟูแล้ว
  จะได้มีการกำหนดนโยบายให้ฝ่ายบริหารปฏิบัติด้วยความเสมอภาคอย่างเคร่งครัด
  ต่อผู้ถือหุ้นทุกๆราย โดยหนังสือนัดประชุมผู้ถือหุ้นประกอบด้วยวาระการประชุม
  จะส่งให้ผู้ถือหุ้นทั้งในและต่างประเทศล่วงหน้าเป็นเวลาเพียงพอ
  และเปิดโอกาสให้ผู้ถือหุ้นแสดงความเห็น และตั้งคำถามใดๆ
  อย่างเท่าเทียมกันในที่ประชุมตามระเบียบวาระการประชุมต่อไป

  ภาวะผู้นำและวิสัยทัศน์ : ผู้บริหารแผนได้กำหนด วัตถุประสงค์ วิสัยทัศน์ กลยุทธ์ เป้าหมาย
  และแผนธุรกิจ ในการดำเนินงานทั้งระยะสั้นและระยะยาว รวมถึงนโยบายด้านการเงิน
  การบริหารความเสี่ยง และภาพรวมของบริษัทฯ
  เพื่อให้สามารถดำเนินธุรกิจอย่างมีประสิทธิผลและประสิทธิภาพ ทั้งนี้ได้มีการกำกับดูแล ตรวจสอบ
  และประเมินผลการปฏิบัติงานของผู้บริหารเพื่อให้ฝ่ายจัดการดำเนินการให้เป็นไปตามแผนธุรกิจที่กำหนดไว้อย่างมีประสิทธิภาพ
  และประสิทธิผล เพื่อเพิ่มมูลค่าทางเศรษฐกิจสูงสุดให้แก่กิจการ

  ความขัดแย้งทางผลประโยชน์ :
  ผู้บริหารแผนให้ความสำคัญในการตรวจสอบรายการที่อาจมีความขัดแย้งของผลประโยชน์ของผู้ที่เกี่ยวข้อง
  โดยกำหนดให้การทำรายการระหว่างกันเป็นไปตามกฎเกณฑ์ของตลาดหลักทรัพย์แห่งประเทศไทย
  และคณะกรรมการกำกับหลักทรัพย์ฯ อย่างเคร่งครัด

  จริยธรรมธุรกิจ :
  ผู้บริหารแผนถือว่าจรรยาบรรณเป็นสิ่งสำคัญที่จะต้องส่งเสริมและสนับสนุนให้พนักงานถือปฏิบัติอย่างสม่ำเสมอ
  ภายหลังจากศาลมีคำสั่งยกเลิกการฟื้นฟูกิจการแล้วจะได้กำหนดจริยธรรมธุรกิจ (Code of
  Ethics) เพื่อใช้เป็นแนวทางในการประพฤติปฏิบัติ

  การถ่วงดุลของกรรมการที่ไม่เป็นผู้บริหาร : ปัจจุบัน บริษัทฯ อยู่ระหว่างการฟื้นฟูกิจการ
  การดำเนินงานขึ้นอยู่กับการควบคุมของผู้บริหารแผน อย่างไรก็ตามภายหลังจากศาลมีคำสั่ง
  ยกเลิกการฟื้นฟูกิจการแล้ว จะได้มีการประชุมผู้ถือหุ้นเพื่อแต่งตั้งคณะกรรมการของบริษัทฯ
  ซึ่งคณะกรรมการจะประกอบด้วยบุคคลที่มีความรู้ความสามารถรวมทั้งจะได้มีการแต่งตั้งคณะกรรมการตรวจสอบ
  เพื่อให้สามารถแสดงความเห็นอย่างอิสระ ปราศจากการชี้นำ
  ซึ่งจะทำให้การตัดสินใจเป็นไปอย่างมีประสิทธิภาพต่อไป

  การรวมหรือการแยกอำนาจ : ปัจจุบันบริษัทฯ อยู่ระหว่างการฟื้นฟูกิจการ
  จึงยังไม่ได้มีการแต่งตั้ง คณะกรรมการบริษัทฯ อย่างไรก็ตาม
  ภายหลังศาลมีคำสั่งยกเลิกการฟื้นฟูกิจการของบริษัทฯ แล้ว
  จะได้มีการแต่งตั้งคณะกรรมการบริษัทฯ คณะกรรมการตรวจสอบ ซึ่งจะมีการกำหนดขอบเขต
  บทบาท หน้าที่ ระหว่างคณะกรรมการ คณะกรรมการตรวจสอบ และฝ่ายบริหาร อย่างชัดเจน
  โดยได้มอบอำนาจให้กรรมการผู้จัดการเป็นผู้นำฝ่ายบริหาร
  ดำเนินการบริหารงานทั่วไปตามนโยบายที่คณะกรรมการบริษัทฯ กำหนดไว้
  ทั้งนี้การแบ่งแยกบทบาทและหน้าที่ของทั้งสองตำแหน่งจะต้องมีความชัดเจนและมีความสมดุลในอำนาจการดำเนินงาน

  ค่าตอบแทนกรรมการและผู้บริหาร (ค่าตอบแทนผู้บริหารแผน) : ตามที่กำหนดในแผนฟื้นฟูกิจการ
  ซึ่งศาลล้มละลายกลางให้ความเห็นชอบด้วยแผนแล้วได้กำหนดค่าตอบแทนผู้บริหารแผนเป็นจำนวน
  เดือนละ 1,250,000 บาท ซึ่งให้รวมถึง ค่าใช้จ่ายในการดำเนินการตามแผนฟื้นฟูกิจการ (
  ดูรายละเอียดข้อ 9.3.1 )

  การประชุมคณะกรรมการ : คณะผู้บริหารแผน ได้กำหนดให้มีการประชุมทุกสัปดาห์
  ทั้งนี้ในการประชุมแต่ละครั้ง ฝ่ายบริหารจัดการ จะเข้าร่วมประชุมด้วย
  เพื่อรายงานผลการดำเนินงาน เสนอเรื่อง ให้ข้อมูลและข้อคิดเห็นที่เป็นประโยชน์
  รับทราบนโยบายและการตัดสินใจของผู้บริหารแผน เพื่อให้สามารถนำนโยบายและแผนงานต่างๆ
  ไปดำเนินงานอย่างมีประสิทธิภาพได้โดยเร็ว

  คณะอนุกรรมการ : ปัจจุบันบริษัทฯ อยู่ระหว่างการฟื้นฟูกิจการ
  จึงยังไม่มีการจัดตั้งคณะอนุกรรมการ แต่ภายหลังจากศาลมีคำสั่งยกเลิกการฟื้นฟูกิจการแล้ว
  จะได้มีการจัดตั้งคณะอนุกรรมการตามความเหมาะสมต่อไป

  ระบบการควบคุมและการตรวจสอบภายใน : ผู้บริหารแผน
  ให้ความสำคัญกับระบบการควบคุมและการตรวจสอบภายใน
  ทั้งในระดับบริหารและในระดับปฏิบัติงาน จึงได้กำหนดภาระหน้าที่
  อำนาจการดำเนินการของผู้ปฏิบัติงานผู้บริหารไว้อย่างชัดเจน
  มีการควบคุมดูแลการใช้ทรัพย์สินของบริษัทฯ ให้เกิดประโยชน์ และมีการแบ่งแยกหน้าที่ผู้ปฏิบัติงาน
  ผู้ติดตามควบคุมและประเมินผลออกจากกัน
  เพื่อให้เกิดการถ่วงดุลและตรวจสอบระหว่างกันอย่างเหมาะสม

  การบริหารความเสี่ยง : ผู้บริหารแผน
  ได้ให้ความสำคัญเกี่ยวกับการบริหารความเสี่ยงเป็นอย่างมาก
  โดยได้กำหนดนโยบายการบริหารความเสี่ยงในการดำเนินกิจการที่รัดกุม
  และอยู่ในระดับที่เหมาะสมควบคุมได้
  ทั้งนี้ยังได้วางระบบการป้องกันและจัดการความเสี่ยงเพื่อเป็นแนวทางในการปฏิบัติงานด้วย

  รายงานคณะกรรมการ :
  ผู้บริหารแผนมีความรับผิดชอบต่อการจัดทำรายงานทางการเงินของบริษัทฯ ทั้งนี้
  ผู้บริหารแผนกำหนดให้จัดทำงบการเงินตามมาตรฐานการบัญชีที่รับรองทั่วไปในประเทศไทย
  โดยได้เลือกนโยบายบัญชีที่เหมาะสม ยึดหลักความระมัดระวังและถือปฏิบัติอย่างสม่ำเสมอ
  รวมถึงได้เปิดเผยข้อมูลสำคัญอย่างเพียงพอในหมายเหตุประกอบงบการเงิน

  ความสัมพันธ์กับผู้ลงทุน : บริษัทฯ
  ได้เปิดเผยข้อมูลและจัดส่งข้อมูลตามข้อกำหนดของตลาดหลักทรัพย์แห่งประเทศไทย
  และสำนักงานคณะกรรมการ กลต. ข้อมูลที่เปิดเผยในปัจจุบัน ได้แก่ งบการเงิน
  แบบแสดงรายการข้อมูลประจำปี ( 56-1 ) ทั้งนี้ปัจจุบันบริษัทฯ
  ได้ดำเนินการจัดตั้งหน่วยงานนักลงทุนสัมพันธ์เพื่อรับผิดชอบโดยตรงในการเปิดเผยข้อมูลและข่าวสารต่างๆ
  ที่เป็นประโยชน์ต่อนักลงทุนสถาบัน นักลงทุนทั่วไป ผู้ถือหุ้น และนักวิเคราะห์
  รวมถึงหน่วยงานภาครัฐที่เกี่ยวข้อง อย่างเท่าเทียมกัน ถูกต้อง ครบถ้วน และทันเวลา
  ทั้งนี้ในขั้นเริ่มต้นบริษัทฯ จะเผยแพร่ข้อมูลที่สำคัญผ่านสื่อของตลาดหลักทรัพย์ และ
  www.everland.co.th ของบริษัทฯ

3.  การดูแลเรื่องการใช้ข้อมูลภายใน

  บริษัทฯ มีนโยบายดูแลผู้บริหารและพนักงาน และผู้บริหารแผนในการนำข้อมูลภายในของบริษัทฯ
  ไปใช้เพื่อประโยชน์ส่วนตนรวมทั้งเพื่อการซื้อขายหลักทรัพย์โดยเฉพาะในช่วง 1
  เดือนก่อนที่งบการเงินเผยแพร่ต่อสาธารณชนและได้แจ้งให้ผู้บริหารทราบถึงภาระหน้าที่ในการรายงานการถือหลักทรัพย์ตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

  นอกจากนี้บริษัทฯ ยังมีบทลงโทษทางวินัยต่อผู้บริหารและพนักงานของบริษัทฯ
  ที่กระทำการฝ่าฝืนระเบียบข้อบังคับหรือประกาศของบริษัทฯ
  ซึ่งระบุไว้ในระเบียบข้อบังคับในการปฏิบัติงานของพนักงาน

4.  บุคลากร

  ณ 31 ธันวาคม 2548 บริษัทฯ มีจำนวนพนักงานทั้งสิ้น 29 คน

  ----------------------------------------- ----------------- -----------
  ผู้บริหาร                                    1                 คน

  ฝ่ายบริหารสำนักงาน                           22                คน

  ฝ่ายบริหารโครงการ                           6                 คน

  รวม                                       29                คน
  ----------------------------------------- ----------------- -----------

  โดยรวมตลอดปี 2548 บริษัทฯ ได้จ่ายค่าตอบแทนซึ่งประกอบด้วย
  เงินเดือนและโบนัสให้แก่พนักงานเป็นเงินทั้งสิ้น 8,167,326.31บาท

  นโยบายในการพัฒนาพนักงาน

บริษัทฯ ให้ความสำคัญในการบริหารทรัพยากรมนุษย์ ซึ่งจะมีผลต่อความสำเร็จขององค์กร
ดังนั้นจึงมีกระบวนการคัดเลือกบุคลากรเพื่อให้เหมาะสมและสามารถปฏิบัติงานได้อย่างมีประสิทธิภาพ
นอกจากนั้นแล้ว บริษัทฯ ยังได้มีการพัฒนาความรู้ ความสามารถของพนักงาน
โดยมีการฝึกปฏิบัติงานจริงกับผู้มีประสบการณ์ ทั้งนี้ ภายหลังจากบริษัทฯ
สามารถดำเนินการตามเงื่อนไขในแผนฟื้นฟูกิจการเสร็จสิ้นแล้ว บริษัทฯ
ยังมีแนวนโยบายที่จะวางแผนการพัฒนาพนักงานในระยะยาว
เพื่อก่อให้เกิดประสิทธิภาพสูงสุดในการปฏิบัติงานต่อไป